m18講場:美大行測試AI 分析師飯碗恐不保
2024年04月14日 23:02
東網電視
更多新聞短片
自從人工智能(AI)面世後,不時都傳出某職業最易被取代,就連金融業界嘅「金飯碗」亦可能不保!絲絲聽聞高盛、摩根士丹利等唔少華爾街大型銀行正測試AI,睇吓可以削減幾多新嘅分析師,有內部人員建議cut成三分之二。
無獨有偶,OpenAI創始人兼行政總裁(CEO)阿爾特曼(Sam Altman)據報今個月喺三藩市、紐約同倫敦接待咗幾百名財富500強公司高管,仲力Sell啲公司用佢哋嘅AI添!至於有無搵大行,就唔太清楚,報道無講明。
德意志銀行技術、數據及創新首席策略長Christoph Rabenseifner講明,初步諗法係用AI代替初級員工,但同時大派「定心丸」,必定會有人類參與,唔係完全用AI代替。至於點解係初級分析師,事關佢哋嘅工作量無咁繁重,易啲取代喎,另一大因素當然係慳錢啦!
高盛、摩根士丹利、德意志銀行和其他銀行代表就話,依家就具體嘅工作變動發表評論係言之尚早。言下之意,即係未有定案。高盛發言人Nick Carcaterra表示,該行試緊新科技,但短期內預計分析師階級唔會有變。
有諮詢機構估計,AI可以取代或補充整個金融分析業近四分之三嘅工作時間。隨着科技進步,善用技術帶來嘅方便無可厚非。不過,無初級員工,就無資深員工。金融系畢業生一入投行,通常只得兩年合約,未計花紅,年薪超過10萬美元,所以每年有成幾萬人爭200個位。如果捱落去,當然可以升職,做助理、董事、總經理,甚至管晒整個部門。
用科技幫手做哂啲重複性高、沉悶嘅工作,變相可以釋放勞動生產力喺更有意義嘅工作,初入行嘅又可以學多啲嘢。絲絲只希望,學生哥一畢業唔會做雙失青年,拉高個失業率。唔知大家又點睇呢?